01/04/2013 | Administración LocalMunicipal
Betanzos
Regulamento do Consello Municipal de Persoas Maiores do Concello de Betanzos

ANUNCIO Aprobación definitiva do Regulamento do Consello Municipal de Persoas Maiores Elevada a definitiva a aprobación inicial do Regulamento do Consello Municipal de Persoas Maiores do Concello de Betanzos, procédese á publicación do texto íntegro do mesmo. REGULAMENTO DO CONSELLO MUNICIPAL DE PERSOAS MAIORES DO CONCELLO DE BETANZOS CAPÍTULO PRIMEIRO.–DISPOSICIÓNS XERAIS Artigo 1.–Creación. De conformidade co que establece a Lei 7/85, do 2 de abril, reguladora das bases de réxime local, a lei 5/97, do 22 de xullo, de administración local de Galicia, e a Lei 13/2008, do 3 de decembro, de servizos sociais de Galicia, créase o Consello Municipal de Persoas Maiores do Concello de Betanzos, que terá as competencias, as funcións e a estrutura que establece este regulamento. Artigo 2.–Natureza. O Consello Municipal de Persoas Maiores do Concello de Betanzos é un órgano consultivo e asesor, de carácter non vinculante para o Concello de Betanzos, en todas as cuestión que supoñan o desenvolvemento das súas funcións e competencias, e que redunden nun maior benestar social e na calidade de vida das persoas maiores do término municipal. Este Consello non suplirá a representación que, para o sector, poida implantar calquera norma de carácter superior. Artigo 3.–Finalidade. Terá como finalidade esencial atender ás necesidades do colectivo de maiores a través da participación activa destes, na procura do maior nivel de benestar posible, así como da autonomía e integración social dos/as maiores do municipio. Artigo 4.–Funcións. Serán funcións do Consello Municipal de Persoas Maiores as seguintes: 1. Servir de canle de participación e diálogo cos organismos públicos e privados en asuntos de interese común para as persoas maiores.2. Fomentar o desenvolvemento do asociacionismo e da participación das persoas maiores no noso municipio.3. Potenciar a coordinación entre as institucións e entidades que actúan no ámbito das persoas maiores.4. Promover a realización de estudios e investigacións sobre as persoas maiores, e calquera outra acción que se derive da propia dinámica social no noso municipio.5. Presentar iniciativas, propostas ou suxestións ás diversas concellerías, á Corporación, ós consellos municipais e a cantas outras institucións incidan coas súas actuacións neste ámbito, co gallo de garantir a coordinación das actuacións que se deriven das mesmas.6. Así mesmo a Corporación municipal deberá solicitar informe ó consello de persoas maiores nos temas que considere pertinentes da materia tratada.7. E calquera outro fin que contribúa a acadar o benestar, a autonomía e integración social dos/as persoas maiores do municipio. A consecución destes fins se atribúen sen menoscabo das funcións que lles correspondan a outros órganos de representación e participación legalmente establecidos. CAPÍTULO SEGUNDO.–ESTRUTURA E ORGANIZACIÓN Artigo 5.–Estrutura. O Consello Municipal de Persoas Maiores estará composto por: _ O/a presidente/a, que será o/a alcalde/esa ou o/a concelleiro/a en quen delegue. – O/a concelleiro/a delegado/a de Servizos Sociais. – Un/unha representante de cada grupo municipal existente na Corporación, que poderá delegar ou ser sustituido por un membro do seu grupo. -un/unha representante de cada unha das asociacións ou entidades que traballan no eido das persoas maiores que estean inscritas como tales no Rexistro Municipal de Asociacións, e serán designados/as polas asociacións ou entidades respectivas de acordo coas súas normas internas de funcionamento. – Un/unha representante das obras sociais das caixas de aforros. – O/a secretario/a, que será o da Corporación, ou o/a funcionario/a en quen delegue. A proposta de 3/5 partes do Consello ou da Presidencia, os/as membros/as do Consello pódense ampliar coa representación doutras entidades que traballen no eido das persoas maiores. A tal efecto a incorporación deberá ser solicitada mediante escrito dirixido á Presidencia do Consello Municipal de Persoas Maiores no Rexistro Municipal, que dará traslado da petición ao Consello. Os/as integrantes do Consello Municipal de Persoas Maiores serán renovados/as ao inicio de cada novo mandato da Corporación municipal. Se un/unha representante dos organismos, asociacións ou entidades a que se fixo mención deixase de formar parte da súa organización, ou ésta desaparecese ou cambiase de natureza ou finalidade, o/a representante causará baixa inmediata no Consello. Artigo 6.–Funcionamento. a) Acordos. –Os acordos ou as propostas do Consello adoptaranse por maioría simple, salvo cando se propoña a modificación deste regulamento, que será por maioría absoluta. b) Réxime de sesións. –O Consello reunirase semestralmente en sesión ordinaria e, en sesión extraordinaria, sempre que a presidencia o considere necesario ou o solicite a cuarta parte dos/as membros/as. A convocatoria para as sesións ordinarias realizarase cunha antelación mínima de oito días, e irá acompañada da orde do día e, se procede, da documentación correspondente. No caso de sesións extraordinarias, a antelación mínima para a súa convocatoria será de corenta e oito horas. As sesións terán lugar en primeira convocatoria cando asistan a maioría simple dos/as membros/as que legalmente compoñen o Consello, e en segunda convocatoria, media hora máis tarde, se concorre alomenos a súa terceira parte, non podendo ser nunca inferior a tres persoas. c) Voto. –O voto dos/as membros/as do Consello é persoal e indelegable. En caso de empate, terá lugar unha segunda votación, e de persistir o empate, decidirá o voto de calidade do/a presidente/a. d) Asistentes. –A presidencia, en función dos temas a tratar, poderá convidar ao Pleno do Consello a cantos técnicos municipais considere oportuno co fin de que interveñan nos termos en que se lles solicite. Igualmente poderá convidar a persoas de recoñecida solvencia e interese no eido das persoas maiores, que poderán participar nas sesión do Consello como asesores, con voz pero sen voto. e) Comisións de traballo. –O Consello Municipal de Persoas Maiores poderá acordar a constitución de comisións de traballo, con carácter temporal ou permanente, segundo os seus intereses, necesidades e posibilidades, formando parte das mesmas as persoas designadas que formen parte do Consello. A presidencia, logo de vista e aprobada por maioría do Consello a proposta formulada, nomeará o/a coordinador/a de cada comisión de traballo. Serán competencias do/a coordinador/a impulsar e coordinar as actuacións da comisión correspondente así como exercer a súa representación. As comisións de traballo elaborarán informes, estudios e propostas de actuación na materia da súa competencia que deberán remitir ao Pleno do Consello para ser obxecto de debate e estudio. DISPOSICIÓN ADICIONAL. O Consello Municipal de Persoas Maiores aprobará a súa composición, que deberá ser posteriormente ratificada polo Pleno da Corporación Municipal. DISPOSICIÓN FINAL. En todo o non previsto por este regulamento, corresponde á Presidencia do Consello adoptar a decisión que considere máis axeitada consonte cos criterios xerais que inspiran as normas reguladoras deste, informando ao Consello na seguinte sesión para a súa ratificación, e propoñendo, se procede, a correspondente modificación do propio regulamento. Betanzos, 11 de marzo de 2013. O ALCALDE Asdo.: José Ramón García Vázquez